Tervezet AZ EGT-VEGYESBIZOTTSÁG HATÁROZATA a megállapodásnak a négy szabadságon kívül eső meghatározott területeken folytatott együttműködésről szóló 31. jegyzőkönyve módosításáról - Tervezet: a Bizottság közös álláspontja -

(előterjesztő: a Bizottság)

INDOKLÁS

1. Az EGT-megállapodás 31. jegyzőkönyve külön rendelkezéseket tartalmaz a négy szabadságon kívül eső területeken a Közösség és az EGT-hez tartozó EFTA-államok között folytatott együttműködésről.

2. Az EGT-Vegyesbizottság mellékelt határozattervezetének célja a 31. jegyzőkönyv módosítása annak érdekében, hogy a szerződő felek szorgalmazzák saját területükön az illetékes szervezetek, intézmények és egyéb testületek közötti megfelelő együttműködést olyan esetekben, amikor az hozzájárulhat az azokban a kérdésekben való együttműködés erősítéséhez és szélesítéséhez, amelyekre a 2002. május 21-i 876/2002/EK tanácsi rendelet által létesített Galileo Közös Vállalkozás tevékenységei kiterjednek.

3. Az Európai Gazdasági Térségről szóló megállapodás végrehajtására vonatkozó rendelkezésekről szóló 2894/94/EK tanácsi rendelet 1. cikke (3) bekezdésének b) pontja előirányozza, hogy a Tanács a Bizottság javaslatára alakítsa ki az ilyen határozatokra vonatkozó közösségi álláspontot.

4. Az EGT-Vegyesbizottság határozattervezete jóváhagyás céljából benyújtásra kerül a Tanácshoz, majd ezt követően a Bizottság a legközelebbi alkalommal előterjeszti a Közösség álláspontját az EGT-Vegyesbizottságnak.

Tervezet AZ EGT-VEGYESBIZOTTSÁG HATÁROZATA a megállapodásnak a négy szabadságon kívül eső meghatározott területeken folytatott együttműködésről szóló 31. jegyzőkönyve módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: megállapodás) és különösen annak 86. és 98. cikkére,

Mivel:

(1) Az EGT-Vegyesbizottság ...-i .../... határozata [1] módosította a megállapodás 31. jegyzőkönyvét.

[1] HL C [...].[...], [...]. o.

(2) Helyénvaló a szerződő feleket megfelelő együttműködésre ösztönözni azon kérdéseket illetően, amelyekre a 2002. május 21-i 876/2002/EK tanácsi rendelet által létesített Galileo Közös Vállalkozás tevékenységei kiterjednek [2].

[2] HL L 138., 2002.5.28., 1. o.

(3) Ennek következtében a megállapodás 31. jegyzőkönyvét módosítani kell annak érdekében, hogy az együttműködés lehetővé váljon,

A KÖVETKEZŐKÉPPEN HATÁROZOTT:

1. cikk

A megállapodás 31. jegyzőkönyve 1. cikkének (7) bekezdése (kutatás és műszaki fejlesztés) után a szöveg a következő bekezdéssel egészül ki:

,8. A szerződő felek szorgalmazzák saját területükön az illetékes szervezetek, intézmények és egyéb testületek közötti megfelelő együttműködést olyan esetekben, amikor az hozzájárulhat az azokban a kérdésekben való együttműködés erősítéséhez és szélesítéséhez, amelyekre a Galileo Közös Vállalkozás tevékenységei kiterjednek(1)

(1) 32002 R 0876: A Tanács 2002. május 21-i 876/2002/EK rendelete a Galileo Közös Vállalkozás létrehozásáról."

2. cikk

A határozat a megállapodás 103. cikkének (1) bekezdése értelmében az EGT-Vegyesbizottság utolsó értesítését követő napon lép hatályba [3].

[3] [Alkotmányos követelmények nincsenek megjelölve.] [Alkotmányos követelmények megjelölve.]

3. cikk

Ez a határozat az Európai Unió Hivatalos Lapjának EGT-re vonatkozó részében, illetve EGT-kiegészítésében kerül közzétételre.

Kelt Brüsszelben,

az EGT-Vegyesbizottság részéről

az elnök

az EGT-Vegyesbizottság

titkárai